Dins del pla d'actuació e-Europe 2002, de les Comunitats Europees, la Generalitat de Catalunya va endegar, mitjançant l'Acord de 13 de juliol de 1999, el projecte d'Administració Oberta de Catalunya, amb la finalitat d'apropar els seus serveis al ciutadà per mitjà de la utilització de les noves tecnologies de la informació i de la comunicació.
Mitjançant aquesta Ordre, el Departament de Sanitat i Seguretat Social amplia els canals d'informació i de prestació del servei d'autorització de centres, serveis i establiments assistencials, amb la incorporació d'aquest servei a l'Administració Oberta de Catalunya.
Per tot això, en aplicació de l'article 11 del Decret 324/2001, de 4 de desembre, sobre les relacions entre els ciutadans i l'Administració de la Generalitat de Catalunya a través d'Internet (DOGC núm. 3537, de 19.12.2001), amb l'informe previ del Centre de Telecomunicacions i Tecnologies de la Informació sobre l'adequació tècnica dels programes i aplicacions, emès segons el que estableix l'article 4 del Decret 85/2002, de 19 de febrer, de creació de la Comissió de Coordinació Interdepartamental de Gestió de les Tecnologies de la Informació i Comunicacions (DOGC núm. 3595, de 14.3.2002), i l'informe previ de l'Assessoria Jurídica del Departament de Sanitat i Seguretat Social,
1.1 Els procediments d'atorgament d'autorització administrativa en matèria sanitària per a la creació, ampliació, modificació, trasllat, obertura i funcionament i tancament de centres, serveis i establiments sanitaris es poden iniciar pels mitjans telemàtics del portal de l'Administració Oberta de Catalunya, en els termes que estableix aquesta Ordre.
1.2 Aquests procediments, que es continuaran regint per la normativa que els és d'aplicació, s'adaptaran a les peculiaritats de la prestació de serveis utilitzant tècniques telemàtiques mitjançant les normes que estableix aquesta Ordre.
2.1 Les sol·licituds d'inici d'aquests procediments tenen els mateixos efectes jurídics, han de complir els mateixos requisits i estan sotmeses a les mateixes condicions que les fetes per la resta de mitjans admesos en dret.
2.2 Les sol·licituds indicades, fetes per mitjans telemàtics, es consideren presentades davant l'Administració quan es registren al Registre telemàtic de l'Administració Oberta de Catalunya i a l'assentament d'entrada queda constància de les dades següents: número de registre d'entrada, data i hora de presentació, tipus de document i assumpte, identificació de la persona sol·licitant o del seu representant i identificació de l'òrgan al qual s'adreça la sol·licitud.
L'únic registre telemàtic habilitat per a la recepció de sol·licituds dels procediments d'atorgament d'autorització administrativa en matèria sanitària per a la creació, ampliació, modificació, trasllat, obertura i funcionament i tancament de centres, serveis i establiments sanitaris per mitjans telemàtics és el Registre telemàtic de l'Administració Oberta de Catalunya.
Identificació i autenticació de la persona sol·licitant
4.1 Qualsevol persona pot accedir sense identificar-se a la informació d'interès general associada al procediment indicat per qualsevol dels canals habilitats a aquest efecte.
4.2 La persona interessada que iniciï alguns dels procediments previstos a l'article 1 d'aquesta Ordre utilitzant mitjans telemàtics o que hi intervingui s'ha d'identificar per mitjà del compte d'usuari i s'ha d'autenticar mitjançant la contrasenya, que és pròpia, personal i intransferible.
En el supòsit que la persona interessada no tingui aquestes identificacions, les ha de sol·licitar d'acord amb les instruccions que facilita el portal de l'Administració Oberta de Catalunya.
4.3 Quan la persona interessada utilitzi qualsevol dels mitjans admesos en dret per iniciar els procediments previstos en aquesta Ordre o intervenir-hi, consent el tractament de les dades de caràcter personal que siguin necessàries per a la tramitació de la sol·licitud i del procediment corresponent.
La presentació de sol·licituds i documents telemàtics per mitjà del portal de l'Administració Oberta de Catalunya es pot fer durant les vint-i-quatre hores del dia tots els dies de l'any.
A l'efecte del còmput de terminis, la recepció per part de la Direcció General de Recursos Sanitaris en un dia inhàbil s'entendrà feta el primer dia hàbil següent.
Efectes de la presentació de sol·licituds, escrits i documents
6.1 Les sol·licituds, escrits i documents presentats telemàticament són vàlids i eficaços sempre que es compleixin els mecanismes d'autenticació que estableix l'article 5 d'aquesta Ordre i no hi hagi dubte sobre la seva autoria i sobre la voluntat de la persona interessada.
6.2 La persona interessada pot acreditar la presentació de la sol·licitud d'un procediment dels esmentats a l'article 1 d'aquesta Ordre aportant la confirmació de la recepció de la sol·licitud per part de l'Administració Oberta de Catalunya, que haurà d'incloure, en tot cas, el número de registre d'entrada assignat des del portal de l'Administració Oberta de Catalunya.
Sistema de consulta i seguiment de la tramitació
7.1 Un cop presentada la sol·licitud del procediment previst a l'article 1 d'aquesta Ordre, la persona interessada pot consultar i fer el seguiment del seu expedient administratiu per qualsevol dels mitjans legalment establerts, i de conformitat amb l'article 5.
7.2 En tot cas, s'ha d'informar la persona interessada en relació amb:
a) La data de registre de la sol·licitud.
b) L'estat de l'expedient administratiu associat a la sol·licitud.
c) Els requeriments o documents que manquen per acreditar.
d) El termini màxim per resoldre i notificar, i els efectes de no resoldre en el termini legalment establert.
7.3 L'habilitació del sistema de consulta i seguiment de la tramitació no eximeix l'Administració de la Generalitat de Catalunya de fer les comunicacions i notificacions expresses que estableix la normativa vigent.
8.1 Els compromisos de servei en la tramitació del procediment adaptat per aquesta Ordre són els que es fan públics per mitjà del portal de l'Administració Oberta de Catalunya.
8.2 Aquests compromisos són els objectius de qualitat i d'eficiència en la prestació d'aquest servei i en cap cas comporten responsabilitats ni efectes jurídics per a l'òrgan gestor davant el ciutadà o la ciutadana.
S'aproven els programes i les aplicacions mitjançant els quals es tramita telemàticament el procediment previst en aquesta Ordre, els quals han estats validats pel Centre de Telecomunicacions i Tecnologies de la Informació de la Generalitat de Catalunya mitjançant l'informe tècnic corresponent.